Cheftræneren i den nordjyske håndboldklub EH Aalborg hedder i næste sæson ikke længere Morten Holmen. Parterne er blevet enige om at gå hver til sit, når Holmens aftale med klubben udløber til sommer. Det oplyser EH Aalborg i en pressemeddelelse. - Det lykkedes desværre ikke at nå til enighed om en længerevarende kontrakt, som det oprindeligt blev meldt ud. EH Aalborg har været meget tilfreds med samarbejdet og Mortens arbejde med at bringe spillertruppen og holdet et step videre i kampen om flere sejre i 1. division. Vi vil gerne takke Morten for sit store engagement og professionelle tilgang. Vi ønsker ham alt muligt godt i fremtiden, lyder det fra Henrik Skals, der er formand for EH Aalborg. EH Aalborg-kvinderne har en kamp tilbage i sæsonen, hvor klubben i øjeblikket ligger på en syvendeplads i 1. division. Det bliver hverken til op- eller nedrykning i denne sæson, og der kan derfor spilles frit i den sidste kamp med Morten Holmen ved roret. - Jeg har efter mange overvejelser og helt uden den store dramatik valgt at stoppe i EH Aalborg til sommer. Jeg har haft en rigtig god tid i klubben og har bare gode ting at sige om klubben, alle omkring holdet, spillere og ikke mindst EH Aalborg Support, som alle har arbejdet hårdt de sidste fire måneder for, at vi sammen kunne nå målet om at EH Aalborg også spiller 1. division i 2017/18-sæsonen. Jeg ønsker alle i og omkring klubben held og lykke på vejen mod nye store mål i fremtiden, siger Morten Holmen i pressemeddelelsen. EH Aalborg oplyser, at klubben arbejder intenst på at finde en ny cheftræner og håber, at de kan melde noget ud inden sæson afslutningen.

Opsummering:
Det bliver med en ny træner ved roret, at håndboldkvinderne fra EH Aalborg i næste sæson skal jagte oprykning til kvindernes bedste håndboldrække.